আইনজীবীদের একাংশের মতে অবশ্য মদনের আগামী আইনি লড়াই আরও ‘কঠিন’ হয়ে পড়ছে। কারণ, সর্বোচ্চ আদালত একবার মদনের আবেদন শুনানির জন্য গ্রহণ না-করলে অথবা খারিজ করে দিলে এই মামলার তদন্ত শেষ না-হওয়া পর্যন্ত জামিন পাওয়া কার্যত অনিশ্চিত হয়ে পড়বে। যেমনটা মাতঙ্গের ক্ষেত্রে ঘটেছে। তাঁকে সুপ্রিম কোর্ট জানিয়ে দিয়েছে, তাঁর বিরুদ্ধে তদন্ত শেষ হলে তার পরেই জামিন সংক্রান্ত আবেদন করতে হবে। অন্যদিকে, হাইকোর্টের নির্দেশের পরে মদনের নিম্ন আদালত থেকে জামিন পাওয়াও কঠিন হয়ে পড়েছে। গোটা পরিস্থিতি জটিল আকার নেওয়ায় এখন পথ খুঁজতে চিন্তায় পড়েছেন মদনের আইনজীবীরা।